
Viešojo pirkimo komisija komunikacinio renginio organizavimo ir vykdymo paslaugoms pirkti (toliau – komisija) gavo tiekėjo pastabų dėl supaprastinto viešojo pirkimo ,,Komunikacinio renginio organizavimo ir vykdymo paslaugų pirkimas“ atviro konkurso specialiųjų sąlygų 4 priede tiekėjo kvalifikacijai nustatytų reikalavimų: 
,,Susipažinę su pirkimo dokumentais, teikiame pastabas dėl kvalifikacijos reikalavimo, pagal kurį tiekėjas per pastaruosius 3 metus turi būti suorganizavęs bent vieną panašų renginį, kurio vertė ne mažesnė kaip 13 000 Eur be PVM ir kuriame dalyvavo ne mažiau kaip 100 asmenų.
Pažymime, kad planuojama pirkimo vertė sudaro 19 664,05 Eur be PVM, todėl reikalaujama patirties vertė sudaro apie 66 proc. pirkimo vertės, kas neatitinka proporcingumo principo, atsižvelgiant į pirkimo apimtį ir vienos dienos komunikacinio renginio pobūdį.
Taip pat pažymime, kad reikalavimas viename renginyje būti suteikus renginio organizavimo, techninio aptarnavimo ir maitinimo paslaugas riboja konkurenciją, kadangi rinkos praktikoje didžioji dalis renginių organizatorių (apie 80–90 proc.) šias paslaugas teikia pasitelkdami subrangovus ar partnerius.
Atsižvelgdami į tai, prašome patikslinti kvalifikacijos reikalavimus, siekiant užtikrinti proporcingumo ir konkurencijos principų laikymąsi“.

Komisija išnagrinėjo pateiktas pastabas ir atkreipia dėmesį, kad:
1. reikalavimai tiekėjo kvalifikacijai nustatyti vadovaujantis Viešųjų pirkimų tarnybos direktoriaus 2017 m. birželio 19 d. įsakymu Nr. 1S-105 patvirtinta Tiekėjo kvalifikacijos reikalavimų nustatymo metodika, kurioje nustatyta, kad  ,,Apibrėžiant reikalavimą verte, kiekiu, apimtimi (plotas, ilgis, kiekis ir kt.), reikalaujama patirties reikšmė paprastai turi būti ne daugiau kaip 0,7 dydžio, lyginant su numatoma atitinkamų prekių, paslaugų ar darbų verte, kiekiu, apimtimi“. 
2. pirkimo sąlygose reikalaujama, kad tiekėjas per pastaruosius 3 metus iki pasiūlymų pateikimo termino pabaigos turi būti sėkmingai suorganizavęs bent 1 (vieną) panašaus į perkamo formato renginį. Organizuodamas renginį, tiekėjas galėjo pasitekti subtiekėjus, arba vykdyti sutartį jungtinės veiklos pagrindu ar pan.
Atsižvelgiant į tai kas išdėstyta, nustatyti reikalavimai tiekėjo kvalifikacijai nėra neproporcingi ar ribojantys konkurenciją, todėl nebus tikslinami.

Informuojame, kad pasiūlymų pateikimo terminas pratęsiamas iki  2026 m. sausio 12 d. 9.00 val.


 
 


